
REPUBLIKA HRVATSKA
VUKOVARSKO-SRIJEMSKA ZUPANIJA

h OPCINA BOGDANOVCI
\#&  OPCINSKO VIJECE




KLASA: 402-01/24-01/04

URBROJ: 2196-8-01/01-24-01
Bogdanovci, 22.01.2024. godine
Na temelju članka 17. stavak 1. i članka 289. stavak 7. Zakona o socijalnoj skrbi (Narodne novine broj 18/22, 46/22, 119/22, 71/23, 156/23) i članka 29. Statuta Općine Bogdanovci („Službeni vjesnik“ Vukovarsko-srijemske županije broj 4/21 i 21/22), Općinsko vijeće Općine Bogdanovci na 37. sjednici održanoj 22.01. 2024. godine donosi
ODLUKU

o provođenju mjere sufinanciranja komunalnih priključaka i fotonaponskih elektrana samcima i obiteljima s područja Općine Bogdanovci
I. OPĆE ODREDBE
Članak 1.
Ovom Odlukom propisuju se uvjeti, način i postupak ostvarivanja prava za sufinanciranje, rokovi, postupak podnošenja prijave, visina potpore te dokumentacija potrebna za ostvarivanje prava za sufinanciranje komunalnih priključaka i solarnih elektrana samcima i obiteljima s područja Općine Bogdanovci koji podnesu prijavu za sufinanciranje.
Prihvatljivi troškovi sufinanciranja iz stavka 1. ovog članka su:

- trošak priključka za struju 
- trošak priključenja na plinski distribucijski sustav,

- trošak priključenja na vodne usluge

- trošak ugradnje fotonaponskih elektrana za vlastitu potrošnju na krovu postojeće obiteljske kuće ili na postojećim pomoćnim građevinama koje se nalaze uz obiteljsku kuću
Pravo sufinanciranja komunalnih priključaka iz stavka 2. ovog članka imaju samci i  obitelji koje imaju prebivalište i boravište na području Općine Bogdanovci, te čija se nekretnina za koju se podnosi prijava za sufinanciranje nalazi na području jedne od katastarskih općina Općine Bogdanovci.

II. UVJETI ZA DODJELU POTPORE
Članak 2.

Potpora sufinanciranja komunalnih priključaka dodjeljuje se samcima i obiteljima uz sljedeće uvjete:

1. Da u trenutku podnošenja prijave podnositelj ili jedan od bračnih drugova ili izvanbračni drug i njihova djeca koja žive u istom kućanstvu, životni partner ili neformalni životni partner i njihova djeca koja žive u istom kućanstvu u vlasništvu/suvlasništvu nemaju stan, obiteljsku kuću ili građevinsko zemljište osim stana/kuće ili građevinskog zemljišta koje je predmet Javnog poziva. 

2. Podnositelj prijave nema duga prema Općini Bogdanovci s osnova općinskih potraživanja u trenutku podnošenja prijave.
3. Korisnik mjere sufinanciranja komunalnih priključaka na obiteljskoj kući ili stanu obvezan je u roku od dvije (2) godine od dodjele sredstava iz ove mjere započeti stanovanje u kupljenom objektu.
4.  Korisnik mjere sufinanciranja komunalnih priključaka na obiteljskoj kući ili stanu obvezan je imati prebivalište i boravište na predmetnoj adresi u Općini Bogdanovci 10 (deset) godina od dana sklapanja ugovora.
Korisnik mjere sufinanciranja komunalnih priključaka u slučaju podnošenja prijave za građevinsko zemljište obvezan je u roku od tri (3) godina od dodjele sredstava iz ove mjere započeti stanovanje u kupljenom objektu.
Članak 3.

Kao jamstvo za uredno ispunjenje rokova iz članka 2. ove Odluke, useljenja u obiteljsku kuću ili stan koja je predmet ovog bespovratnog sufinanciranja, korisnik potpore je prije zaključivanja Ugovora o dodjeli potpore obvezan Jedinstvenom upravnom odjelu dostaviti solemniziranu bjanko zadužnicu na iznos koji nije manji od odobrene potpore.

Korisniku koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku rokova iz članka 2. stavka 3. ove Odluke, računajući od dana dodjele financijske potpore.

III. PROVEDBA MJERE

Članak 4.

Za provedbu ove mjere planirana su sredstva u Proračunu Općine Bogdanovci za 2024. godinu.
Općina Bogdanovci sufinancira komunalne priključke i fotonaponske elektrane iz članka 1. ove Odluke za obiteljske kuće, stanove ili građevinska zemljišta u 2023. i 2024. godini, u ukupnom iznosu za sva četiri prihvatljiva troška sufinanciranja od 1.500,00 EUR po prijavitelju.
Sredstva predmetnog javnog poziva iznose maksimalno 20.000,00 EUR.

Javni poziv je otvoren do kraja 2024. godine ili do iskorištenja predviđenih sredstava javnog poziva.
Za svako dijete starosti do 18 godina odobreni iznos iz stavka 2. ovog članka povećava se za iznos od 100,00 EUR.

Za osobe s invaliditetom odobreni iznos iz stavka 2. ovog članka povećava se za iznos od 100,00 EUR.
Prihvatljivi su troškovi sufinanciranja iz članka 1. ove Odluke i za 2023. godinu po istim uvjetima, te će se financirati iz tekućeg Proračuna Općine Bogdanovci.
Članak 5.

Za provedbu ove Odluke objavljuje se Javni poziv.
Javni poziv raspisuje načelnik Općine Bogdanovci.

Članak 6.

Uz prijavu, podnositelj i na javni poziv dostavljaju dokaze i dokumente:

- prijavu (Obrazac 1)

- presliku osobne iskaznice podnositelja

- preslika rodnog lista za svako dijete

- dokaz o utvrđenom invaliditetu

- presliku vjenčanog lista/Izvadak iz registra životnog partnerstva
- izjavu o izvanbračnoj ili neformalnom životnom partnerstvu (obrazac II)

- dokaz o statusu samohranog roditelja (obrazac III)

- dokaz o skrbništvu ili udomiteljstvu za djecu

- zemljišno-knjižni izvadak (ne stariji od mjesec dana) za nekretninu za koju se traži sufinanciranje
- izjavu pod kaznenom i materijalnom odgovornošću da nemaju stan, obiteljsku kuću ili građevinsko zemljište osim koja je predmet javnog poziva
- izjavu za svakog člana kućanstva navedenog u prijavi o privoli za korištenje osobnih podataka  (obrazac V)

- podatke o bankovnom računu (IBAN) 

- preslika računa podnositelja zahtjeva

- te druge dokaze propisane Javnim pozivom

IV. OCJENA I VREDNOVANJE PRIJAVA

Članak 7.

Postupak obrade prijava, vrednovanja i predlaganja dodjele sredstava po ovoj Odluci provodi Povjerenstvo za provedbu postupka o dodjeli potpora od tri (3) člana.
Povjerenstvo iz stavka 1. ovog članka odlukom imenuje Općinski načelnik.

Članak 8.

Sve pristigle prijave će ocijeniti Povjerenstvo za provedbu postupka o dodjeli potpora temeljem Javnog poziva za sufinanciranju komunalnih priključaka i fotonaponskih elektrana iz članka 1. ove Odluke samcima i obiteljima s područja Općine Bogdanovci.

Članak 9.

Za nepotpune prijave, kao i prijave koje ne sadrže svu potrebnu dokumentaciju, podnositelj je dužan dostaviti zatraženo u roku od pet (5) radnih dana od dana primitka zahtjeva za nadopunu dokumentacije.

Ukoliko prijavitelj ne dostavi traženu dokumentaciju u navedenom roku, njegova se prijava neće razmatrati.
Članak 10.

Odluku o dodjeli potpore donosi načelnik Općine Bogdanovci na prijedlog Povjerenstva za provedbu postupka. Odluka se objavljuje na internetskim stranicama Općine Bogdanovci najkasnije u roku od 15 dana od dana njezinog donošenja.

Za dodjelu sredstava za sufinanciranje komunalnih priključaka i solarnih elektrana samcima i obiteljima s područja Općine Bogdanovci, Općinski načelnik i korisnik sredstava zaključuju Ugovor kojim se pobliže uređuju prava i obveze korisnika sredstava te način i postupak isplate financijskih sredstava.
Ukoliko korisnik sredstava promjeni adresu prebivališta i boravišta ili otuđi predmetnu nekretninu za koju je ostvario sufinanciranje iz članka 1. ove Odluke prije okončanja roka iz članka 2. stavka 1. točke 4., ugovor iz stavka 2. ovog članka će se raskinuti, te će korisnik sredstava morati vratiti cjelokupni isplaćeni iznos sufinanciranja u proračun Općine Bogdanovci.
Prije dodjele sredstava podnositelj zahtjeva dužan je Općini Bogdanovci dostaviti dokaz da je platio priključenje na sustav za koji traži sufinanciranje ili kupio opremu za fotonaponsku elektranu (npr. preslika uplatnice, izvod banke itd).
Članak 11.

Ukoliko se utvrdi da je podnositelj ostvario potporu na temelju dostavljene neistine dokumentacije, dobivena sredstva mora vratiti u Proračun Općine Bogdanovci u roku od 15 dana od poziva za povrat te će biti isključen iz svih općinskih potpora u narednih 5 godina.

Ukoliko je korisniku potpore u tekućoj godini pogreškom isplaćen viši iznos od odobrenog, dužan je u roku od 8 dana od primljene obavijesti o pogrešci viši iznos isplaćene potpore vratiti u proračun Općine Bogdanovci.
IV. ZAVRŠNE ODREDBE

Članak 12.

Obrasci za prijavu s popisom potrebne dokumentacije objavit će se u Javnom pozivu.
Članak 13.

Ova Odluka stupa na snagu osmog dana od dana objave u ''Službenom vjesniku“ Vukovarsko-srijemske županije, a objavit će se na internetskoj stranici Općine Bogdanovci www.opcina-bogdanovci.hr .
                                                                              Predsjednica Općinskog vijeća

Anamarija Savić Bajac, bacc.admin.publ.

